
ЗАПОВЕД
№РД-12-67/12.10.2026 г. 
гр.Кюстендил
 

На основание чл.93, ал.1, т.7 от ЗСВ, във връзка с чл. 343, ал. 1 от ЗСВ, чл.135-145 от Правилника за администрацията в съдилищата (ПАС) и Решение по Протокол № 20/30.09.2026г. -  т.1.5. на Съдийската колегия СК на Висшия съдебен съвет 
О Б Я В Я В А М:
 Конкурс за назначаване на съдебен служител на длъжност “Съдебен секретар” (1 щ. бр.) в Административен съд – Кюстендил. 
Минимален размер на основната заплата за длъжността: 813.00 € (за длъжност - 762.00 €; за ранг V (пети) – 51.00 €.



І. Кратко описание на длъжността „Съдебен секретар“:



Съдебният секретар изпълнява дейности по подготовката на делата за разглеждане в открити съдебни заседания; съставя протоколи за съдебните  заседания; съставя документи за изплащане на определени суми и списъци на лица за призоваване; изпълнява други задължения, възложени от Председателя на съда и съдебния администратор.
ІІ. Минимални и специфични изисквания, предвидени в нормативни актове и определени от административния ръководител за заемане на длъжността: 
1. По чл. 340а, ал. 1 от ЗСВ – кандидатът следва да е български гражданин, гражданин на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария; да е навършил пълнолетие; да не е поставен под запрещение; да  не е осъждан на лишаване от свобода за умишлено престъпление от общ характер; да не е лишен по съответен ред от правото да заема определена длъжност;
2. По чл.340а, ал. 2 от ЗСВ – кандидатът да не е в йерархическа връзка на ръководство и контрол със съпруг или съпруга, с лице, с което е във фактическо съжителство, с роднина по права линия без ограничения, по съребрена линия до четвърта степен включително или по сватовство до четвърта степен включително; да не е едноличен търговец, неограничено отговорен съдружник в търговско дружество, управител, търговски пълномощник, търговски представител, прокурист, търговски посредник, ликвидатор или синдик, член на орган на управление или контрол на търговско дружество или кооперация; да не е съветник в общински съвет; да не заема ръководна или контролна длъжност в политическа партия; да не работи по трудово правоотношение при друг работодател, освен като преподавател във висше училище; да не е адвокат, нотариус, частен съдебен изпълнител или упражнява друга свободна професия;
3. Минимални изисквания – минимална степен на завършено образование – средно;
4. Специфични изисквания – компютърна грамотност, работа с приложен и системен софтуер и със стандартна офис техника, машинопис, стилистика, правопис, граматика и пунктуация; познания за организацията и работата на съдебната администрация – Правилник за администрацията в съдилищата и Етичен кодекс на съдебните служители; комуникативни умения и способност за  работа в екип.

III. Необходими документи за участие в конкурса: 

1. Писмено заявление (по образец);
2. Професионална автобиография, подписана от кандидата;

3. Декларация от кандидата по чл.340а, ал. 1 от ЗСВ (по образец);

4. Декларация от кандидата по чл.340а, ал. 2 от ЗСВ (по образец); 

5. Диплома за завършена степен на образование (заверено копие);

6. Свидетелство за съдимост - издадено за участие в конкурс по ЗСВ (оригинал);

7. Медицинско свидетелство за постъпване на работа (оригинал);

8. Документ, удостоверяващ, че лицето не страда от психическо заболяване и не се води на отчет, издаден от Център за психично здраве (оригинал);
9. Документи, удостоверяващи продължителността на трудовия стаж (заверено копие);
10. Документи, удостоверяващи компютърната грамотност(заверено копие) - диплома или удостоверение; 
11. Декларация – съгласие за обработване на лични данни, съгласно Регламент /ЕС/2016/679 (по образец);

12. Други документи, удостоверяващи квалификация и умения във връзка с обявената длъжност.
Забележка:Представените копия на документи да бъдат саморъчно заверени от кандидата.
IV. Начин на провеждане на конкурса и оценяване на кандидатите:

Първи етап – разглеждане на постъпилите заявления и допускане до втори етап на конкурса на кандидатите, които отговарят на изискванията за заемане на длъжността. 
Втори етап – практически изпит на дати и по регламент, определен от конкурсната комисия и утвърден от Председателя на Административен съд – Кюстендил. 

Трети етап – събеседване, с цел установяване професионалните качества и познания на кандидатите на дати и по регламент, определен от конкурсната комисия и утвърден от Председателя на Административен съд – Кюстендил.  

Поименният състав на комисията, която ще проведе конкурса ще бъде определен преди началото на първия етап със заповед на Председателя на Административен съд – Кюстендил.

V. Място и срок за подаване на документите:

Заявлението за участие в конкурса и документите, приложени към него, се подават в Административен съд – Кюстендил, ул. ”Гороцветна” № 29А, регистратура-партерен етаж, всеки работен ден от 09.00 до 17.00 часа, в 30 дневен срок, считано от деня, следващ датата на публикуване на обявата във вестник „Струма“. 
Документите се подават лично или чрез упълномощен представител (с нотариално заверено пълномощно). Комплектът от документи да бъде поставян в плик, на който се отбелязва входящ номер. 
VІ. Общодостъпно място, на което ще се обявяват списъците или други съобщения във връзка с конкурса: 
Обявата и съобщенията, свързани с конкурса, да се публикуват на интернет страницата на Административен съд – Кюстендил - https://kyustendil-adms.justice.bg/, раздел Пресцентър/Обяви и конкурси и се поставят на видно място – входа на съдебната сграда. 
На интернет страницата на съда да се публикуват образците на документите по т.III.1, т. III. 3, т.III. 4 и т.III.11, както и длъжностната характеристика за длъжността „Съдебен секретар“. 
Обявата да се публикува във вестник „Струма“.
Допълнителна информация за конкурса на тел.: 078551962
Изпълнението на заповедта възлагам на конкурсната комисия - за разглеждане на постъпилите документи и провеждане на конкурса, а цялостната организация на съдебния администратор.
ИВАН ДЕМИРЕВСКИ
АДМ.РЪКОВОДИТЕЛ - ПРЕДСЕДАТЕЛ

